DECRETO 76/2008, do 10 de abril, polo que se aproba o cambio de titularidade do treito da estrada autonómica PO-314, p.k. 0+000 ao 0+720, e do treito da estrada PO-551, p.k. 24+700 ao 26+050, a prol do Concello de Moaña.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/04/2008

O 12 de decembro de 2005 o Concello de Moaña solicitou, logo de acordo da Xunta de Goberno Local, a transferencia do tramo urbano da PO-314, rúa Daniel Castelao, e da PO-551, rúa Ramón Cabanillas.
O 5 de xullo de 2007 o Concello de Moaña asinou un convenio de colaboración coa Consellería de Política Territorial, Obras Públicas e Transportes para a mellora da seguridade viaria na PO-314, avenida Daniel Castelao, p.k. 16+600 ao 17+350.
Na claúsula segunda o Concello de Moaña dá a súa conformidade e aceptación da transferencia da titularidade da vía obxecto do mencionado convenio ao seu favor, de tal xeito que se procede ao inicio do procedemento administrativo da transferencia.
O 20 de agosto de 2007 o Servizo de Conservación e Explotación da Dirección Xeral de Obras Públicas emite informe favorable ao cambio de titularidade a prol do Concello de Moaña do treito da rúa Ramón Cabanillas: estrada PO-551 (Marín (PO-546) - Rande (N-554)), p.k. 24+700 ao 26+050.
O 21 de agosto de 2007 a Dirección Xeral de Obras Públicas dá a súa conformidade á proposta formulada polo devandito servizo e a Subdirección Xeral de Conservación e Explotación.
O 17 de outubro de 2007 o Servizo de Conservación e Explotación da Dirección Xeral de Obras Públicas emite informe favorable ao cambio de titularidade a prol do Concello de Moaña do treito da avenida Daniel Castelao: estrada PO-314 (Moaña (PO-551) - Porto do Con), p.k. 0+000 ao 0+720.
O 19 de outubro de 2007 a Dirección Xeral de Obras Públicas dá a súa conformidade á proposta formulada polo devandito servizo e a Subdirección Xeral de Conservación e Explotación.
O 20 de novembro de 2007 o Concello de Moaña manifesta a súa aceptación ao exposto en ambos os informes-proposta.
As estradas PO-314 (da rede secundaria) e PO-551 (da rede primaria básica) son susceptibles de cesión ao Concello por estaren incluídas no Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia.
O artigo 54 da Lei 4/1994, do 14 de setembro, de estradas de Galicia establece que as estradas autonómicas ou provinciais, ou os treitos determinados delas, nas que a circulación adquira características urbanas se entregarán aos concellos respectivos.
Tanto no treito da rúa Ramón Cabanillas, estrada PO-551 (Marín (PO-546) - Rande (N-554)), p.k. 24+700 ao 26+050, como no treito da avenida Daniel Castelao, que coincide coa totalidade da estrada PO-314, p.k. 0+000 ao 0+720, que está previsto transferir, concorren as seguintes características: discorren integramente polo núcleo urbano de Moaña, posúen beirarrúas en todo o seu percorrido, con edificacións e servizos urbanos.
Conforme o sinalado no artigo 5 da Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes, e logo de deliberación do Consello da Xunta de Galicia en reunión do día dez de abril de dous mil oito.
DISPÓN:
Artigo 1º
Apróbase o cambio de titularidade a favor do Concello de Moaña do treito da estrada autonómica PO-314, p.k. 0+000 ao 0+720 e do treito da estrada PO-551, p.k. 24+700 ao 26+050.
Artigo 2º
Os treitos das estradas incorporaranse á relación de estradas de titularidade do Concello de Moaña como sinala o artigo 4 da Lei 4/1994, do 14 de setembro, de estradas de Galicia.
Artigo 3º
Correspóndenlle ao Concello de Moaña, a partir da formalización da entrega, todas as actividades de xestión, mantemento, conservación e explotación das vías; así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Artigo 4º
A entrega dos treitos formalizarase durante os dous meses seguintes ao día da publicación deste decreto no Diario Oficial de Galicia, mediante a sinatura da correspondente acta de entrega.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, dez de abril de dous mil oito.
Emilio Pérez Touriño
Presidente
María José Caride Estévez
Conselleira de Política Territorial Obras Públicas
e Transportes